Blog Page - Page 6 of 7 - Kronendal Aftree-oord
Januarie 2016 Uitgawe 29
Die nuwe jaar het aangebreek—2016! Mag elke Kroon hierdie jaar gesond bly en vreugde en geluk ervaar.
Desember 2015 Uitgawe 28
Voel jul ook nou God se warm liefde as ons die dag gedenk., toe Hy Sy Seun vir ons gegee het—ons grootste kersgeskenk.
Christius kom, Christus kom, gee aan God die eer. Skenk ons 'n helder Somerkersfees in hierdie land o Heer."
November 2015 – Uitgawe 27
Ek wonder watter Kroon onthou nog ons algemene PIN nommer wat ek al voorheen vir julle gegee het?
Dit is 4116—die 4de Evangelie, die 1ste hoofstuk, die 16de vers. "Uit Sy oorvloed ontvang ons Genade op Genade. Dit is wat elkeen van ons elke dag so mildelik beleef, want hier in Kronendal sien ons hoe elkeen liefde en omgee uitstraal. Dit maak ons oord so uniek, want is ons inwoners dan nie die Krone van Wysheid en Liefde nie?
Oktober 2015 – Uitgawe 26
Was dit nou nie 'n aangename Lentedag op 29 September nie. Die braai was heerlik en met liefdevolle hande voorberei. Baie dankie aan die kombuispersoneel vir hul harde werk.
Aan Rian Booysen sê ons baie hartlik dankie vir sy vrolike musiek. Dit is net wat ons Krone nodig het. Rian, hierdie Krone beskou jou al as hul eiendom!
September 2015 Uitgawe 25
Kyk net hoe stel die WP my teleur! Nietemin, aan al die Bloubul en Cheetah ondersteuners, julle spanne het mooi gespeel!
Lente is in die lug, alles lyk mooi en vrolik en al die Krone het 'n wip in hul stap, selfs Susan het 'n ekstra wip—wonder hoekom?
Sterkte aan Oumies, die Versorgingseenheid en die Kombuis vir die algehele inspeksie van Kronendal. Ons waardeer julle moeite en ekstra pogings wat julle insit om Kronendal die perfekte aftree-oord te maak.
Ek vertrou dat elke Kroon die genade van ons Hemelse Vader sal ondervind gedurende hierdie Lente-maand.
n Bekende gesig in Kronendal is Cynthia Odendaal wat haar man, Renier, in die rolstoel rond stoot en so mooi by die etenstafel help.
Hulle is sedert 1/04/2006 Krone, hier geplaas, glo ek, deur ons Hemelse Vader. Hulle het na 'n aftree-oord in Pretoria kom kyk maar het verdwaal en hier beland, waarvoor ons baie bly is.
Cynthia was 'n Engelse nooi Courtney van Johannesburg, een van 6 kinders. Sy het by die Afrikaanse Pers gewerk en sodoende Afrikaans leer praat.
Renier kom ook van Johannesburg, het by Linden Hoër gematrikuleer, en 'n baie aktiewe loopbaan gehad voordat hy 'n parapleeg geword het.
Hoe die 2 ontmoet het is 'n oulike storie. Hy sit eendag as jong man op sy bakkie se buffer voor sy ouma se winkel in Kensington. Buite speel 'n seun en daar kom 'n dogter in 'n wit broekie aangery op 'n fiets. Sy gaan sy ouma se winkel binne. Renier vra toe die jong seun om vir die dogter vir 'n "date" te vra vir die aand. Die seun lag en deel Renier mee dat dit sy suster is en nog op skool is. Hy maak toe die afspraak en Renier gaan toe die aand na Cynthia se huis. Die 2 kyk toe na datums op 'n kalender en Cynthia se ma kom in en wou weet of hulle 'n troudatum vasstel. Sy blaai toe 2 maande op die kalender aan en druk op 'n datum vir hul troue. Renier sê hy het nooit ouers gevra nie, maar hulle vir hom! Hulle is in 1956 getroud, het 2 kinders – 'n advokaat en 'n rekenaar-fundi.
Karin Weideman het vir Koekedoor ingeskryf. Sodoende het die "Proe-komitee", bestaande uit Chris, Susan, Ronnie, Oumies en Wanie, ontstaan
Op 14/08/2015 het die Krone saam met mede Suid-Afrikaners gebid vir ons land. Die biduur is onder die Lapa gehou.
Augustus 2015 Uitgawe 24
Die griep het behoorlik gewoel onder ons personeel maar ons Krone is redelik gesond, ek en Susan gaan groot in ons tuine, Oumies is terug, dus is daar mos niks om oor te kla nie. Weereens beleef ons oneindige Genade van Bo.
Oumies, ek hoop jou vakansie was heerlik en dat jy met 'n nuwe stoei-gees terug is, veral oor die hysbakke! Ons het darem nie die plek afgebreek nie, die taxi's het net so 'n dag nie saam gespeel nie.
Uitgawe 23 – Julie 2015
Ja nou is dit behoorlik Winter! Die voete bly koud en die neuse loop – alles bewyse van die tyd van die jaar. Hoekom sal sulke ou kouetjies ons nou pla want voel ons dan nie die warmte van God se Liefde elke dag nie.
Wêreldbeker rugby is op pad en ek glo ons gaan almal vasgenael voor die TV sit. Het die Stormers my nou nie teleur gestel nie. Ek kan nie eers met hulle spog nie of hoe sê ek, oom Chris?
Uitgawe 22 – June 2015
Winter is hier! Ons kan egter nog nie kla oor koue nie, want ons dae is darem te heerlik warm.
Het ons dan nie n mooi Algemene Jaarvergadering gehad nie. Baie dankie aan almal wat teenwoordig was. 'n Spesiale dank aan ons Direkteure wat hul tyd aan Kronendal afstaan, aan die Kombuispersoneel wat sulke heerlike kos voorgesit het en aan Ds. Madder vir sy gepaste gebed. Baie dankie aan Oumies en al haar personeel vir getroue harde werk. Die Groot Dank kom egter ons Hemelse Vader toe want sonder Sy hulp en genade is ons niks nie.
Uitgawe 21 – Mei 2015
Hierdie maand is dit die tyd van die Algemene Jaarvergadering vir die aandeelhouers. Mag hierdie vergadering in goeie gees afloop. Dit kan net gebeur deur Sy Genade.
Ek wil graag aan al ons siekes baie sterkte toewens en 'n groot dankie sê aan die Versorgings-personeel wat hulle so mooi versorg.
Uitgawe 20 – April 2015
Ek is terug van 'n heerlike vakansie van die Kaap al kus langs tot in George. Die weer was heerlik totdat ons in George reën gekry het al die pad tot hier in Gauteng. Ek kon darem op die berg gaan rondklouter.
Ek is die jongste van 6 kinders en dus het ek in 2 aftree-oorde gekuier, asook 'n tannie gaan groet by 'n ander aftree-oord en sommer vir vreemde tannies drukkies uitgedeel. Wat 'n voorreg!